Swemmer Cameron van der Burgh kondig uittrede aanCameron van der Burgh (Foto: Cameron van der Burgh/Twitter) Die Suid-Afrikaanse Olimpiese gouemedalje-swemmer Cameron van der Burgh het Woensdag sy uittrede uit dié sport aangekondig. Die 30-jarige het onverwags die aankondiging gemaak ná hy Woensdag die 100 m-borsslag by die Fina-wêreldkampioenskap in Hangzhou, China, gewen het. “Dis ongelooflik om te dink ek was ŉ jong seuntjie met baie drome. Dit was ongelooflik om daardie drome te vervul, maar vandag kondig ek my uittrede aan,” het hy gesê. “Ek is baie tevrede met die uitslag van my laaste deelname. Ek het vanaand hier in Hangzhou die 100 m- gouemedalje gewen en ek voel baie geseënd om hier in hierdie vertrek te wees saam met my familie en afrigter.” Hy het elkeen bedank wat deel was van sy swemloopbaan. “2018 was ongetwyfeld die beste jaar van my lewe. Ek is met my pragtige vrou getroud, wat ook hier in die vertrek is; en die gouemedalje by die Statebondspele was ook ŉ hoogtepunt. Ek het egter ook begin beplan aan my toekoms en wat ek dink volgende op my wag. Swem het vir my ŉ wegspringplek gegee vir die res van my loopbaan.” Van der Burgh het gesê hy het in Londen begin werk aan ŉ privaat verskansingsfonds. “Die opwinding is soortgelyk as wanneer ek aan ŉ kompetisie deelneem. Swem het vir my die platform gegee wat ek vir die res van my lewe gaan nodig hê.”